Rómurin er øgiligur á KÍ-viðhaldsfólkum í Gundadali eftir dystin í kvøld, har KÍ hevur staðfest sína greiðu støðu sum oddalið í føroyskum fótbólti. Áskoðararnir vunnu dystin uttanfyri, har sangurin og rópini geltu, og á vøllinum var sigurin minst líka greiður. KÍ heldur bara áfram at vinna, og hetta vikuskiftið gekk tað útyvir føroyameistaran seinastu tvey árini á teirra egna vølli. Sigurin var sannførandi, og nú sær av álvara gott út hjá klaksvíkingum. Eingin ivi var um, at stórdysturin hetta vikuskiftið var millum B36 og KÍ í Gundadali. Vann KÍ fóru teir 9 stig fram um B36, og við tað at Víkingur tapti fyri NSÍ fríggjakvøldið, kundi KÍ draga uppaftur meira frá hinum liðunum í oddinum. Og tað var júst tað, sum hendi. Yvirvágin var greið so at siga allan dystin á tamb. KÍ legði harðliga fyri og legði B36 undir trýst beinanvegin. Hetta gav úrslit, tá ið góður hálvur tími var leiktur. Semir langaði til uttanífrá og bólturin sat dygst í netinum uttan møguleika hjá Tórði Thomsen í málinum. KÍ spælir við stórum sjálvsáliti, og alt liðið hongur saman sum ein eind, har hvør maður stríðist fyri sínum síðumanni. Í løtuni eru klaksvíkingar greitt besta liðið, og tað er av álvara farið at líkjast, nú 15 dystir eru leiktir av kappingini. Tað var ikki fyrr enn móti endanum, at B36 hevði okkurt skot og fekk onkran møguleika at javna, men tað var kortini eingin ivi um, at KÍ-sigurin var væl og virðiliga uppiborin. Hinir dystirnir gjørdu, at KÍ nú liggur sjey stig á odda framman fyri Víking, og beint undir koma NSÍ og síðan B36.